РЕПУБЛИКА СРБИЈА

НАРОДНА СКУПШТИНА

Одбор за административно-буџетска

и мандатно-имунитетска питања

21 Број 06-2/213-18

24. септембар 2018. године

Б е о г р а д

ЗАПИСНИК

СА 55. СЕДНИЦЕ ОДБОРА ЗА АДМИНИСТРАТИВНО-БУЏЕТСКА И МАНДАТНО-ИМУНИТЕТСКА ПИТАЊА, ОДРЖАНЕ 24. СЕПТЕМБРА 2018. ГОДИНЕ

Седница је почела у 12,07 часова.

 Седници је председавао др Александар Мартиновић, председник Одбора.

Седници су присуствовали чланови Одбора: Дарко Лакетић, Бранимир Јовановић, Душица Стојковић, Момо Чолаковић и Ненад Константиновић.

Седници су присуствовали и заменици чланова Одбора: Жарко Богатиновић, заменик Александра Марковића, Драгана Баришић, заменик Катарине Ракић, Јелена Мијатовић, заменик Марка Зељуга и Стефана Миладиновић, заменик Ђорђа Милићевића.

Седници нису присуствовали чланови Одбора: Александар Марковић, Верољуб Матић, Катарина Ракић, Марко Зељуг,Ђорђе Милићевић, Војислав Шешељ, Немања Шаровић, Бранка Стаменковић, Горан Ћирић, Петар Петровић и Ненад Чанак.

Председник Одбора је образложио да је седницу сазвао у року краћем од рока предвиђеног чланом 72. став 2. Пословника Народне скупштине због потребе да Одбор покрене процедуру попуне упражњеног посланичког места због поднете оставке.

 На предлог председника, Одбор је једногласно утврдио следећи

 Д н е в н и р е д:

 - усвајање записника са 54. седнице Одбора -

1. Разматрање оставке коју је на функцију народног посланика поднео Иван Манојловић (01 број:118-2930/18 од 21. септембра 2018. године);
2. Разматрање захтева Весне Стојковић, заменика члана Републичке изборне комисије за давање позитивног мишљења за обављање друге јавне функције (21 Број 02-2882/18 од 17. септембра 2018. године).

Пре преласка на рад по утврђеном дневном реду, Одбор је, већином гласова, без примедаба, усвојио записник са 54. седнице Одбора.

**Прва тачка дневног реда**: Разматрање оставке коју је на функцију народног посланика поднео Иван Манојловић

Председник Одбора је упознао чланове и заменике чланова Одбора да је оставка коју је поднео Иван Манојловић, у складу са Законом о избору народних посланика и Пословником, оверена код надлежног органа и у законском року предата на писарницу Народне скупштине, као и да је Служба Одбора именованог, у складу са чланом 198. став 2. Пословника, позвала да присуствује седници.

Дискусије није било.

 Одбор је, на предлог председника, једногласно усвојио и Народној скупштини поднео следећи

И З В Е Ш Т А Ј

Одбор је утврдио да је подношењем оставке народног посланика Ивана Манојловића, изабраног са Изборне листе АЛЕКСАНДАР ВУЧИЋ - СРБИЈА ПОБЕЂУЈЕ, наступио случај из члана 88. став 1. тачка 2. Закона о избору народних посланика, у коме се подношење оставке наводи као један од разлога за престанак мандата народном посланику пре истека времена на које је изабран, те предлаже да Народна скупштина, у смислу члана 88. ст. 3. и 4. истог закона, констатује престанак мандата именованом народном посланику.

На тај начин омогућава се избор новог народног посланика, путем додељивања мандата другом кандидату са наведене изборне листе, у складу са чланом 92. Закона о избору народних посланика.

За известиоца Одбора на седници Народне скупштине одређен је др Александар Мартиновић, председник Одбора.

**Друга тачка дневног реда**: Разматрање захтева Весне Стојковић, заменика члана Републичке изборне комисије за давање позитивног мишљења за обављање друге јавне функције

Председник Одбора је упознао чланове и заменике чланова Одбора да је Весна Стојковић, заменик члана Републичке изборне комисије, поднела захтев за давање позитивног мишљења да уз наведену врши и функцију представника Републике Србије у Скупштини Привредног друштва за водну делатност ''Хидрозавод'' д.о.о. у Београду на коју је именована Закључком Владе од 6. септембра 2018. године.

Дискусије није било.

На предлог председника Одбор је једногласно дао позитивно мишљење Весни Стојковић, заменику члана Републичке изборне комисије, да уз наведену врши и функцију представника Републике Србије у Скупштини Привредног друштва за водну делатност ''Хидрозавод'' д.о.о. у Београду.

\* \* \*

Седница је завршена у 12,12 часова.

Саставни део овог записника чини обрађени тонски снимак седнице Одбора.

 СЕКРЕТАР ПРЕДСЕДНИК

 Светлана Дедић др Александар Мартиновић